El Music Port Fest obri les portes a les arts escèniques i d’avantguarda visual amb Xarxa Teatre i Vic Pereiró
14 de juny 2018

El Music Port Fest comptarà amb dos propostes d’arts escèniques i d’avantguarda que completaran la seua oferta musical. Es tracta de l’espectacle Papers!, signat per la companyia vila-realenca Xarxa Teatre, i el projecte d’intervenció artística RE-, ideat per l’artista de Port de Sagunt Vic Pereiró.

  

Papers! és un muntatge construït al voltant de les vivències d’un grup d’immigrants il·legals que trau a la llum les il·lusions i frustracions dels nouvinguts. Així, l’espectacle reflexiona sobre els conflictes que els poders i els diners generen en la societat actual i, també, al voltant de les normes i els rols establerts. El Music Port Fest acollirà aquest muntatge que combina teatre de carrer i performance, amb imatges impactants que naveguen entre l’absurd, allò inimaginable i la realitat actual.

D’altra banda, l’artista multimèdia Vic Pereiró, nascut en el Port de Sagunt, presentarà la intervenció artística RE-. El projecte ha sigut concebut específicament per al Music Port Fest i té com a punt de partida la reconversió industrial de la zona i versa sobre la capacitat de reinvenció de les persones i la memòria dels llocs.

  

En eixe context, el creador proposa un exercici de reconversió individual i col·lectiva que forge una comunitat sostenible i justa. Les intervencions de Vic Pereiró inclouran peces audiovisuals que actualment estan circulant per les xarxes; murals de gran format elaborats a partir de fotografies dels habitants del Port de Sagunt; un gran collage de 25 metres de longitud construït amb imatges dels assistents al festival; i la seua participació en l’Escola d’Estiu Sagunt 2018.

**El Music Port Fest: una oferta cultural completa**

  

L’espectacle de Xarxa Teatre i les intervencions de Vic Pereiró responen a la voluntat d’oferir una experiència única i completa al públic que acudisca al festival. Així mateix, es pretén contribuir a la revitalització i dinamització de la zona industrial de La Nau, a Port de Sagunt.

  

Cal recordar que el Music Port Fest ja ha confirmat la presència de més de vint artistes, entre els qual cal destacar Kase.O, Mala Rodríguez, Muchachito, L.A., Corizonas o Freedonia, entre d’altres. A més, hi haurà una important presència de bandes valencianes, amb Smoking Souls, La Plata, Gener, El Diluvi, Candela Roots o Arcana Has Soul.

**Segona festa de presentació del Music Port Fest**

  

D’altra banda, el pròxim dissabte, 16 de juny, se celebrarà la segona festa de presentació del festival en el Pantalán Beach Club de Port de Sagunt. A més de donar tots els detalls al voltant de l’esdeveniment, el públic podrà gaudir de la música d’una altre grup valencià: Assekes. La formació de Benifaió va iniciar la gira actual el passat mes d’abril en el festival Viña Rock de Villarrobledo i presentarà les seues noves cançons al llarg d’aquest any. La festa tindrà accés gratuït, començarà a les 23:00 hores, i l’organització sortejarà abonaments per al Music Port Fest.

  

**Entrades a la venda**

  

Les localitats per al Music Port Fest ja es poden adquirir en la pàgina oficial de l’esdeveniment (https://musicportfest.com/). Actualment, el preu de l’abonament és de 55€ (abonament complet amb zona d’acampada); 45€ (abonament complet); i 40€ (abonament complet per a persones empadronades a Sagunt). Les entrades de dia estan disponibles per 33€. El recinte comptarà amb zona d’acampada i autocaravanes, i amb un litoral de 13 kilòmetres de platges.

  

La primera edició del Music Port Fest se celebrarà entre els dies 6 i 7 de juliol gràcies a la col·laboració de les promotores El Caimán Producciones, Metrónom, Dvnas i Sagarmanta amb l’Ajuntament de Sagunt, l’Agència Valenciana de Turisme i el departament Turisme València de la Diputació de València. A més, l’esdeveniment coincidirà amb la Capitalitat Cultural Valenciana de Sagunt durant el període 2018-2019. Aquesta iniciativa pretén revitalitzar l’espai La Nau i el seu recinte industrial amb propostes artístiques de qualitat.

  

![](/media/lyhppabt/59-cartel_lowres.jpg)  

*   [](http://www.facebook.com/sharer.php?u=https://aytosagunto.es/va/actualitat/el-music-port-fest-obri-les-portes-a-les-arts-esceniques-i-d-avantguarda-visual-amb-xarxa-teatre-i-vic-pereiro/ "Facebook")
*   [](http://twitter.com/share?url=https://aytosagunto.es/va/actualitat/el-music-port-fest-obri-les-portes-a-les-arts-esceniques-i-d-avantguarda-visual-amb-xarxa-teatre-i-vic-pereiro/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-music-port-fest-obri-les-portes-a-les-arts-esceniques-i-d-avantguarda-visual-amb-xarxa-teatre-i-vic-pereiro/ "Linked In")
*   [](mailto:?body=https://aytosagunto.es/va/actualitat/el-music-port-fest-obri-les-portes-a-les-arts-esceniques-i-d-avantguarda-visual-amb-xarxa-teatre-i-vic-pereiro/)